FI Euroopan unionin virallinen lehti C 39/26

Venäjältä peräisin olevien piiseosteisesta sähköteknisestä teräksestä valmistettujen suuntaisrakeisten levyvalmisteiden (GOES) tuontiin sovellettavien polkumyyntitoimenpiteiden osittaisen välivaiheen tarkastelun vireillepanosta

(2007/C 39/12)

Komissio on omasta aloitteestaan päättänyt panna vireille osittaisen välivaiheen tarkastelun polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 384/96 (1), jäljempänä ”perusasetus”, 11 artiklan 3 kohdan nojalla. Tarkastelu koskee ainoastaan kahden venäläisen vientiä harjoittavan tuottajan, eli yritysten Novolipetsk Iron & Steel Corporation (NLMK) ja Viz Stal, polkumyynnin tason tarkastelua.

1. Tuote

Tarkasteltavana oleva tuote on Venäjältä peräisin olevat piiseosteisesta sähköteknisestä teräksestä valmistetut suuntaisrakeiset levyvalmisteet, jäljempänä ”tarkasteltavana oleva tuote”, jotka luokitellaan nykyään CN-koodeihin 7225 11 00 ja 7226 11 00. CN-koodit ovat ainoastaan ohjeellisia.

2. Voimassa olevat toimenpiteet

Tällä hetkellä voimassa olevat toimenpiteet ovat neuvoston asetuksella (EY) N:o 1371/2005 (2) käyttöön otetut Venäjältä peräisin olevien piiseosteisesta sähköteknisestä teräksestä valmistettujen suuntaisrakeisten levyvalmisteiden tuontiin sovellettavat lopulliset polkumyyntitullit. Komissio hyväksyi 5. elokuuta 2005 tehdyllä päätöksellä 2005/622/EY (3) yrityksen Novolipetsk Iron & Steel Corporation tarjoaman sitoumuksen. Tämän vuoksi kyseisen yrityksen valmistamien tarkasteltavana olevien tuotteiden tuontiin ei sovelleta asetuksen (EY) N:o 1371/2005 2 artiklan mukaista lopullista polkumyyntitullia.

3. Tarkastelun perusteet

Komissiolle on ilmoitettu, että yritys NLMK on hankkinut yrityksen Viz Stal 100 prosenttisesti omistukseensa. Lisäksi komissiolle on toimitettu näyttöä tarkasteltavana olevan tuotteen valmistuksesta, myynnistä ja jakelusta uudessa yhtiörakenteessa. Näytön perusteella vaikuttaa siltä, että toimenpiteiden käyttöönoton perustana olevat olosuhteet ovat muuttuneet pysyvästi.

Käsillä oleva näyttö osoittaa lisäksi, että uudessa yhtiörakenteessa polkumyyntimarginaali muuttuisi merkittävästi verrattuna nykyisten toimenpiteiden tasoon.

Edellä esitetyn perusteella vaikuttaa siltä, että yrityksiin NLMK ja Viz Stal sovellettavat voimassa olevat yksittäiset tullit (tosin tulleja ei tällä hetkellä kanneta NLMKn tuonnista edellä olevassa 2 kohdassa mainituista syistä) eivät ole enää asianmukaisia ja että komission olisi omasta aloitteestaan pantava vireille tarkastelu, jotta voidaan määritellä yksi toimenpide, joka koskee uutta yhteisyritystä.

4. Menettely polkumyynnin määrittämiseksi

a) Yleistä

Kuultuaan neuvoa-antavaa komiteaa komissio on päättänyt, että on olemassa riittävä näyttö osittaisen välivaiheen tarkastelun vireille panemiseksi, mistä syystä se panee perusasetuksen 11 artiklan 3 kohdan nojalla vireille tarkastelun.

Tutkimuksessa selvitetään, olisiko voimassa olevien toimenpiteiden soveltamista jatkettava vai olisiko ne kumottava tai olisiko niitä muutettava yritysten NLMK ja Viz Stal uuden yhtiörakenteen osalta. Arvioinnissa käytetään tutkimuksessa kerättyjä tietoja, joiden perusteella voimassa olevat toimenpiteet otettiin käyttöön.

Jos todetaan, että uuden yhtiörakenteen vuoksi tämän tarkastelun kohteena olevia yrityksiä koskevia toimenpiteitä olisi kumottava tai muutettava, saattaa olla tarpeen muuttaa muiden vientiä harjoittavien tuottajien tarkasteltavana olevan tuotteen tuonnissa tällä hetkellä sovellettavaa tullia asetuksen (EY) N:o 1371/2005 1 artiklan 2 kohdan mukaisesti.

b) Tietojen kerääminen ja osapuolten kuuleminen

Asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä. Nämä tiedot ja asiaa tukeva näyttö on toimitettava komissiolle 6 kohdan a alakohdassa asetetussa määräajassa.

Komissio voi myös kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä 6 kohdan b alakohdassa asetetussa määräajassa.

5. Määräajat

a) Osapuolten ilmoittautuminen ja tietojen esittäminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin ilmoiteta. On syytä huomata, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Asianomaiset osapuolet voivat myös esittää komissiolle kuulemispyynnön samassa 40 päivän määräajassa.

6. Kirjalliset huomautukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto on varustettava merkinnällä ”Limited (4)”, ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”FOR INSPECTION BY INTERESTED PARTIES” (asianomaisten tarkasteltavaksi).

Komission osoite:

European Commission Directorate General for Trade Directorate B Office: J-79 5/16 B-1049 Brussels Faksi: (32-2) 295 65 05

7. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai huomattavasti vaikeuttaa tutkimusta, päätelmät — olivatpa ne sitten myönteisiä tai kielteisiä — voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan käyttää käytettävissä olevia tietoja perusasetuksen 18 artiklan mukaisesti. Jos asianomainen osapuoli ei toimi yhteistyössä tai toimii siinä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

8. Tutkimuksen aikataulu

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan unionin virallisessa lehdessä.

(1) EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

(2) EUVL L 223, 27.8.2005, s. 1.

(3) EUVL L 223, 27.8.2005, s. 42.

(4) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.